  Анжелика Тихонова корреспондент Удмурт кылын ужась нылпи театръёслэн «Артэ» элькун фестивалязы 17 коллективъёс пыриськизы. Ужрад 14-тӥ оштолэзе Пичи Пурга ёросысь Брангуртысь лулчеберетъя юртын ортчиз. Со сярысь ивортодэтъя «Удмуртия» агентстволэн корреспондентэзлы та фестивалез кылдытӥсь, Брангуртысь лулчеберетъя юртысь нылпиослэн «Кузьыликар» образцовой театрзылэн кивалтӥсез но режиссёрез Ольга Туктарева ивортӥз. Со милям юбилейной. Витетӥ арзэ ини ортче. Брангуртын 4-тӥ арзэ ортче ини со. Нырысь Йӧскалык театрын вал. Коллективъёс арлы быдэ будо, трос но трос луо мылкыд карисьёс Ольга Туктарева, «Артэ» фестивалез кылдытӥсьТуэ фестиваль-конкурсэ Удмуртиысь каръёсысь но ёросъёсысь, озьы ик бускель Татарстан элькунысь Алабго карысь но Огырчи ёросысь Варклед-Бӧдья гуртысь 17 коллективъёс пыриськизы. Ольга Туктаревалэн верамезъя, вазиськисьёс эшшо но трос вал, но лулчеберетъя юрт пичиен, беромыса куриськисьёсты кутыны ӧз ни быгатэ. Фестиваль-конкурсэ пыриськисьёслэсь быгатонлыкъёссэс кык номинациосъя дунъязы: «Театр миниатюраос» но «Спектакльёс но литературая но крезьгуръя композициос». Жюрилэн ёзчиосыз пӧлын вал удмурт гожъяськись но драматург Вячеслав Ар-Серги, Крезьгуръя элькун колледжысь актёрлэн но сценаристлэн устолыкезъя дышетӥсь Михаил Бегишев, Калык творчествоя элькун юртысь калык творчествоя валтӥсь методист Наталья Янтарёва, Пичи Пурга ёросысь лулчеберетъя юртысь чеберлыкъя кивалтӥсь Елена Нелюбина. Ольга Туктаревалэн верамезъя, жюрилэн ёзчиосыз пиналъёслэн быгатонлыкъёссы арысь аре будо, асьсэдыз сцена вылын эрико вӧзё шуыса пусйизы. Мыным кельше, кивалтӥсьёссы нылпиос удмурт кылэз медаз вунэтэ, мед гажалозы удмурт литератураез, драматургиез шуыса тыршо шуыса. Фестивалямы ӟучомем нылпиос но пырисько. Туж тросэз ӟучомо нылпиосмы. Тӥни со сценкаосын, спектакльёсын шудыса, соослэн улон шоры учконзы мукетгес луэ. Соин ик мыным кельше трос но трос коллективъёс луо, мылысь-кыдысь пырисько шуыса Ольга Туктарева, фестивалез кылдытӥсь, Брангуртысь лулчеберетъя юртысь нылпиослы образцовой «Кузьыликар» театр коллективлэн кивалтӥсез но режиссёрезФестивалез кылдытӥсь нимысьтыз пусйиз кыдёкысь ёросъёсысь лыктыны мылкыд карисьёсты но, угось сюрес вылэ потыны коньдон но кулэ. Озьы ик осконзэ вераз, вуоно аръёсы Удмуртиысь Лулчеберетъя министерство но юрттӥськоз шуыса. «Артэ» элькун фестиваль удмурт йӧскалык лулчеберетлэсь аспӧртэмзэ возьматон, нылпиослэсь йӧскалык коллективъёссэс огазеян но быгатонлыкъёссэс возьматон, азинскыны луонлык сётон понна радъяське. Со милям сыӵе кутскон вамыш бадӟым фестивальёсы потаны. Мыным соин кельше милям малпанмы: нылпиослы пичи гинэ ӧс усьтӥськом ми но, нош азьланяз вӧл-вӧл соос асьсэос усьтозы ини Ольга Туктарева, «Артэ» фестивалез кылдытӥсьФестивальлы йылпумъянъёс: I степенё лауреатъёс - Ярысь «Люр-ляр» коллектив, Дэри ёросысь Казмаскаысь «Ералаш» коллектив, Якшур-Бӧдья ёросысь Кекоранысь пиналъёс но Татарстанысь Огырчи ёросысь Варклед-Бӧдья гуртысь «Шуак шаян шоу» коллектив; II степенё лауреатъёс – Ижкарысь Кузебай Герд нимо гимназиысь «Супер удмурты» коллектив, Шаркан ёросысь Быгы гуртысь «Беренэс» коллектив; III степенё лауреатъёс – Пичи Пурга ёросысь Бобья-Уча гуртысь «Чингыли» коллектив. I степенё дипломантъёс - Сьӧлта ёросысь Кожгуртысь «Теремок» коллектив; II степенё дипломантъёс – Шаркан ёросысь Сосновкаысь «С микрофоном на Ты» коллектив, Сьӧлта ёросысь Выль Мӧнья гуртысь «Маскарчи» коллектив; III степенё дипломантъёс – Пичи Пурга ёросысь Брангуртысь «Кузьыликар» коллективысь покчиослэн группазы, Татарстанысь Алабгоысь «Планета добра» коллектив.  Тодэ вайытом, 19-тӥ оштолэзе Пичи Пургаын удмурт калык дӥсья «Учке мынэсьтым дэремме» III элькун фестиваль-конкурс ортчоз. Тегъёс: Лулчеберет Театр нылпиос Удмуртия йӧскалыклулчеберет Брангурт  